สหวิริยาฯนิวไฮผลิตเพิ่มไม่หยุดหุ้นทะยาน43%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — SSI ทุบสถิติผลิตทะลุ 286,607 ตัน เดือน มี.ค. ราคาเหล็กเดินหน้า ดันหุ้นบวก รวม 1 เดือนทะยาน 43% 
นายวิน วิริยประไพกิจ กรรมการ ผู้จัดการใหญ่ บริษัท สหวิริยาสตีลอินดัสตรี (SSI) เปิดเผยว่า ในเดือน มี.ค. ที่ผ่านมา บริษัทสามารถผลิตเหล็กแผ่นรีดร้อนได้ทั้งสิ้น 286,607 ตัน และรวมทั้งไตรมาสแรกผลิตได้ทั้งสิ้น 689,831 ตัน นับเป็นสถิติสูงสุดของบริษัทเหล็กของคนไทย
ทั้งนี้ ที่ผ่านมาบริษัทสร้างสถิติปริมาณการผลิตสูงสุด 263,162 ตันต่อเดือน เมื่อเดือน มิ.ย. 2549 และการผลิตสูงสุด 655,565 ตัน ในไตรมาส 4 ปี 2552
นายวิน กล่าวว่า บริษัทส่งมอบผลิตภัณฑ์ให้กับลูกค้าทั้งสิ้น 247,238 ตัน ในเดือน มี.ค. ทำได้น้อยกว่าเดือน ก.พ. ที่สร้างสถิติสูงสุดจำนวน 254,365 ตัน 
สำหรับไตรมาสแรก 2553 บริษัทสร้างสถิติใหม่ในการส่งมอบทั้งหมด 679,049 ตัน ดีกว่าสถิติสูงสุด 556,068 ตัน ในไตรมาส 2 ปี 2549 
ทั้งนี้ ในปี 2553 บริษัทตั้งเป้าการผลิตเหล็กแผ่นรีดร้อนและส่งมอบให้กับลูกค้าจำนวน 2.7 ล้านตัน
ข่าวดีของ SSI ส่งผลให้ราคาหุ้นพุ่งขึ้น 4.37% หรือ 0.07 บาท ปิดที่ 1.67 บาท ซึ่งในช่วง 1 เดือนที่ผ่านมา SSI ปรับตัวขึ้นประมาณ 43% เทียบกับราคาปิด 1.16 บาท สิ้นเดือน ก.พ. ที่ผ่านมา 
ด้านบริษัทหลักทรัพย์ กิมเอ็ง (ประเทศไทย) หรือ KEST มีมุมมองที่เป็นบวกต่อหุ้นกลุ่มเหล็ก แนะนำ SSI บริษัท บางสะพานบาร์มิล (BSBM) ให้ราคาเหมาะสม 1.80 บาท และบริษัท ทาทา สตีล (ประเทศไทย) หรือ TSTH ให้ราคา 2.30 บาท
“แนวโน้มราคาเหล็กเป็นขาขึ้นต่อในช่วงไตรมาส 2 นี้ ความต้องการเหล็กในประเทศน่าจะขยายตัวประมาณ 10% และ 9.2% ของตลาดโลก” 
บล.กิมเอ็ง กล่าวว่า SSI จะได้รับประโยชน์มากที่สุด เพราะคู่แข่งยังประสบปัญหาสภาพคล่องทางการเงิน และมีสต๊อกวัตถุดิบ Slab ราคาถูกสูงถึง 8 แสนตัน ณ สิ้นปี 2552 ที่ราคานำเข้าเพียง 465 เหรียญสหรัฐ/ตัน เทียบกับราคาปัจจุบัน 615 เหรียญสหรัฐ/ตัน ทำให้กำไรในครึ่งปีแรกจะยังโดดเด่นอย่างมาก